Case 1: Plejecenteret Teglgårdsparken i Kolding.

På plejecenteret Teglgårdsparken i Kolding har de fået et helt nyt køkken per 1. januar 2018. I køkkenet arbejder der 5 deltidsansatte, der laver mad til de 33 beboere. Derudover fungerer køkkenet på Teglgårdsparken også som ”Åbent cafeteria” for ældre borgere fra Kolding, som også kan også komme og spise med.

Det gamle køkken trængte til renovering og køkkenet skulle udvides til at blive et modtagekøkken. På plejecenteret modtager de to gange om ugen det varme mad samt dele af bi-retten fx desserten udefra fra en ekstern leverandør og så laver de selv tilbehøret og bager brød.

Det har ifølge køkkenleder Alice Daugaard Riis-Vestergaard været et stort arbejde at få etableret det nye køkken. Hun har som arbejdsmiljørepræsentant deltaget i en række planlægningsmøder sammen med ingeniørerne. Hun har fx haft indflydelse på hvordan køkkenet skulle indrettes og hvilke maskiner og udstyr, der skulle købes ind.

Tidligere var der en række støjkilder i køkkenet. Ifølge Alice så var der samlet set en del rungende støj i køkkenet. Det var opvaskemaskinen, der støjede mest. I det nye køkken er opvaskemaskinen derfor flyttet ud af køkkenet i et separat rum og det har betydet en væsentlig forbedring af gener fra støjen fra opvaskemaskinen.

Plejepersonalet på Teglgårdsparken bringer selv beboernes egen opvask fra stuerne ud til opvaskerummet og den nye indretning har nu betydet, at de ikke som tidligere går ind i selve køkkenet, men direkte ud i opvaskerummet med opvasken. De ”forstyrrer” derfor ikke længere det personale, der er i gang med at lave mad i køkkenet.

Kompressorerne til køleskabene var tidligere inde i køkkenet og de afgav en del støj. De er nu flyttet til kælderen, så nu er der ingen støj fra dem i køkkener og de afgiver samtidigt heller ikke varme til køkkenet.

Den gamle røremaskine støjede meget. Den er nu skiftet ud med en ny støjsvag model.

Alt i alt har ombygningen været god for køkkenpersonalet på Teglgårdsparken. De har fået mere plads og arbejdsmiljøet i køkkenet er blevet meget bedre – både hvad angår støj, ventilation og indeklima. Der har dog også været nogle udfordringer. Selve ombygningen tog 4 måneder og efterfølgende har personalet skullet vænne sig til de nye maskiner og det nye udstyr og det har været hårdt i perioder i en travl hverdag. Det har ifølge Alice taget ca. ½ år at blive dus med det hele.

Støjgener i køkkenet er nu væsentligt reduceret. En anden organisering af arbejdet, en opdeling af rummene i køkkenområdet og nye indkøb har alle bidraget til dette.